Navalnyj måtte sone under brutale forhold. Det er det en helt spesiell grunn til.
MOSKVA (Aftenposten): Putin har gjort alt han kan, for å fremstille Aleksej Navalnyj som ubetydelig. Fredag møtte mange tusen frem for å ta farvel med opposisjonspolitikeren. To uker etter at Aleksej Navalnyj døde, har Putin ennå ikke kommentert det. Putin tok likevel en overraskende avgjørelse som viser at han var godt informert om det som skjedde. Kritikere har hevdet at Putins menn tok livet av Navalnyj. Det avviser Kreml. Navalnyj ble svært tøft behandlet i fengselet. Det kan ha bidratt til at han døde. Noen sammenligner det med hvordan dissidentene ble behandlet i Sovjet-tiden. En av disse var Vjatsjeslav Bakhmin. I november 1969 stormet det hemmelige politiet KGB studenthjemmet der han bodde. Bakhmin ble arrestert og satt i det beryktede Lefortovo-fengselet. Var redd for KGB Den gangen var Bakhmin 22 år og studerte i Moskva. Året før hadde Sovjetunionen invadert Tsjekkoslovakia. Han og flere andre studenter begynte med opposisjonelle aktiviteter. De spredte ulovlig litteratur og løpesedler. De laget en plakat som handlet om Stalins negative rolle i andre verdenskrig. Det ble ikke tatt nådig opp. Bakhmin endte opp bak murene. Han var livredd fordi KGB styrte fengselet. Erfaringene fra den gangen gjør at han har sterke meninger om hvordan Navalnyj ble behandlet. Hvordan var det i fengselet? For fire år siden ble Navalnyj forgiftet med en militær nervegift. Han overlevde, men hadde sterkt svekket helse. I 2021 ble han sendt i fengsel. Soningsforholdene var spesielt brutale. Like etter at Navalnyj døde, forfremmet Putin mannen som var ansvarlig for Navalnyj i fengselet, til generaloberst. Andre politiske fanger i Russland skal ha det like tøft som Navalnyj hadde det. Flere har kalt det «lovlig tortur»: De siste ukene var Navalnyj i et av Russlands verste fengsler, langt nord i landet. Innsatte sover under aviser for å holde varmen, og de får kun 10 minutter på å spise et måltid. Navalnyj skal ha vært mye syk og gått betydelig ned i vekt.  – Skjebnen hans ble trolig avgjort da Russland invaderte Ukraina for to år siden. Da sluttet Kreml å bry seg om hva Vesten mener, sier statsviteren Nikolaj Petrov til Zjivoj Gvozd. Hva er vitsen med tortur? Russiske fengsler har det høyeste antallet dødsfall og selvmord i Europa. Og statistikken blir hele tiden verre. De siste årene har det vært en rekke avsløringer av svært brutale forhold. I 2021 ble det smuglet ut overvåkingsvideoer som viste hvordan vakter torturerte og voldtok innsatte med kosteskaft. Volden har en funksjon i Putins regime. – Alle må være redde for å havne i et russisk fengsel. Det skal virke preventivt. Målet med systemet er å knuse menneskene, ødelegge deres personlighet og vaksinere befolkningen mot frihet, sier en tidligere fengselsansatt til The Economist. Er Putin fortsatt redd for Navalnyj? Etter at Navalnyj døde, har statlig TV gjentatt ofte at han var ubetydelig og ikke hadde noen støtte. Samtidig har myndighetene gjort alt de kan for at så få som mulig skulle komme i begravelsen hans. – Kreml var livredde for at det skulle bli et stort begravelsesfølge som viste at Navalnyj faktisk har mange tilhengere, sier Petrov. I mange dager nektet myndighetene å overlevere liket til Navalnyjs mor, og de truet henne med å la det råtne hvis hun ikke hadde en hemmelig, privat begravelse. Før Navalnyj ble stedt til hvile i utkanten av Moskva, satte politiet opp store metallgjerder for å holde folk unna. Det ble også montert overvåkingskameraer. Hundrevis av opprørspoliti omringet kirken. Likevel troppet mange tusen mennesker opp for å vise Navalnyj sin siste respekt. Adskillige hadde med seg blomster. Hans kone, Julia Navalnaja, kunne ikke være der fordi hun trolig ville ha blitt arrestert som ekstremist. – Navalnyj, Navalnyj, ropte folkemengden taktfast. Senere ropte mange: «Putin er en drapsmann». Like etter begynte politiet å arrestere folk. Den sovjetiske dissidenten Bakhmin er opprørt over hvordan Navalnyj ble behandlet. Hvordan var det den gangen? Bakhmin ble fengslet flere ganger på grunn av sin opposisjonelle virksomhet. I 1980 ble han dømt til tre års fengsel for å sette Sovjetunionen i vanry. – I dag får folk 10 års fengsel for å sette hæren i vanry. På flere områder var faktisk det sovjetiske systemet mer humant enn i dag, sier 76-åringen til Aftenposten. Nå er det flere politiske fanger enn i de siste tiårene av Sovjetunionen, og kritikere får langt strengere straffer. Forholdene i fengslene for de politiske fangene var også bedre den gangen, ifølge Bakhmin: – Jeg hørte aldri om tortur, slik som er vanlig i dag. Det hendte at noen fikk seg en ørefik, men aldri de politiske fangene. De ble aldri rørt, forteller Bakhmin. Bakhmin er sikker på at Navalnyj ble så tøft behandlet fordi han trosset Putin. – Hadde Navalnyj sagt at han angret og skulle underordne seg, hadde ikke dette skjedd. Isteden trosset Navalnyj Putin og ga seg aldri. Det tålte ikke Putin. Aale er Moskva-korrespondent. Følg ham på Instagram her eller på Facebook her.
Aleksej Navalnyj var den mest kjente opposisjonspolitikeren i Russland. Han døde i fengsel under tøffe forhold. Navalyjs død har ført til protester. Russiske fengsler kjennetegnes av brutale forhold og høy dødsrate. Fengslede blir ofte mishandlet og torturert. Til tross for Putins forsøk på å bagatellisere Navalnyj, troppet tusenvis opp til begravelsen hans.